Kim Andersen (V), 2009-11-20:
Det vil jeg gerne.
B 7 er fremsat af Enhedslisten, og i det lægges der op til, at vi skal ophæve bestemmelsen om minimumsstraf for overtrædelse af våbenlovens forbud mod knive på offentlige steder, så man ikke altid idømmes en fængselsstraf, hvis man f.eks. har haft en kniv med i sin bil.
Samtidig behandles et beslutningsforslag fra De Radikale, B 9, som går ud på, at lovgivningen skal ændres, så overtrædelse af våbenlovens forbud som udgangspunkt straffes med bøde og ikke med ubetinget fængselsstraf, som det sker efter den nugældende lovgivning.
Jeg vil gerne på Venstres vegne sige, at det, vi her diskuterer, er noget, som jævnligt giver anledning til megen diskussion i offentligheden, og hvor konkrete sager får diskussionen til at blusse voldsomt op.
Vi har været med til at foreslå og gennemføre de stramninger, der er foretaget.
Det har vi gjort med åbne øjne og god begrundelse.
Jeg vil også gerne sige, at jeg undrer mig lidt over, at beslutningsforslagene kommer til behandling her i Folketingssalen i dag.
Jeg synes, at det havde været fornuftigt at afvente Højesterets behandling af de prøvesager, som Procesbevillingsnævnet har givet mulighed for at føre i Højesteret.
Når det så er sagt, vil jeg sige, at vi skal huske historikken i det her.
Vi har været igennem nogle år, hvor vi har haft voldsomme knivstikkerier i gaderne, og hvor sagesløse personer er blevet stukket ned, nogle er endda blevet knivdræbt.
Vi har haft opgør mellem rockerbander og andre bander, og vi har haft skyderier i gaderne i ellers fredelige boligkvarterer.
Der, hvor folk skal kunne leve og have en normal hverdag, er der blevet utrygt, fordi gale mennesker render rundt med illegale våben og skyder om ørerne på sagesløse personer.
Det er naturligvis noget, som vi politisk skal agere på og tage højde for.
Det er det, vi har gjort.
Vi er meget tilfredse med de stramninger, der er foretaget i lovgivningen på de her områder de sidste år.
Vi er overbevist om, at de har en præventiv effekt.
Vi synes allerede, at vi kan se i de indberetninger og informationer, vi får fra politi og anklagemyndighed, at det er helt åbenlyst, at de har en gavnlig effekt.
Der er færre af den slags ulovlige våben i omløb i dag, end der var for bare få år siden.
Og det er tilsigtet.
Jeg vil også gerne sige, at Venstre er parat til at stramme yderligere, hvis der viser sig at være behov for det, og hvis det kan begrundes fagligt og sagligt.
Når det er sagt, skal det naturligvis også siges, at den her lovgivning jo ikke skal ramme mennesker, som har et fredeligt forsæt, som passer deres arbejde eller dyrker deres fritidsinteresser.
Det er der også taget højde for i lovgivningen.
Derfor hilser jeg også med stor tilfredshed, at Højesteret behandler to prøvesager den 7. december.
Jeg er ikke sikker på – rettere sagt er jeg ganske overbevist om, at man ikke altid får sagernes fulde belysning gennem den fremstilling, man kan tilegne sig via dagspressen.
Jeg tror, at det er nyttigt, at der er kompetente, uafhængige dommere, der vurderer disse sager med alle de aspekter, der indgår i dem.
Det ser jeg faktisk frem til, og når det sker, er jeg ikke sikker på, at den lovgivning, vi har vedtaget, er så forfejlet.
Skulle det vise sig, at der ikke er lagt de fornødne undtagelsesbestemmelser ind, at der ikke er de fornødne bagatelgrænser, er vi naturligvis parate til at se på det.
Det skal heller ikke være sådan, at en person, der har en sportsinteresse som lystfisker eller jæger, skal komme galt af sted.
Når det er sagt, vil jeg gerne slutte af med at sige – også til vores gode justitsminister og eventuelt til andre inden for retssystemet - at jeg imidlertid tror, at der er behov for, at vi eventuelt først i det nye år, når vi har lidt mere erfaring på det her område, får etableret mere information om den her lovgivning, så der bliver en klarere adgang til, hvor man kan hente sikker og autoriseret viden og information om, hvad der er legalt, og hvad der ikke er legalt, og om, hvad der skal søges tilladelse til, og hvad der ikke skal søges tilladelse til.
Der er ingen grund til, at politimyndighederne skal bruge en masse ressourcer på at stille om fra den ene til den anden og til den tredje, før man finder en, der kan svare på tingene.
Og det skal også være sådan, at man kan gå ind på de relevante hjemmesider og få en korrekt beskrivelse af gældende regler og en vejledning i, hvad der er tilladt, og hvad der eventuelt vil skulle søges om.
Der tror jeg der er nogle ting, man kan gøre bedre, men det har ikke noget at gøre med lovgrundlaget.